เงินบาทเปิด30.28/30
ธนาคารซีไอเอ็มบีไทย รายงาน เงินบาทเปิดตลาดเช้านี้ที่ 30.28/30 ทรงตัวค่อนข้างนิ่ง
24 มี.ค. 2554

ธนาคารซีไอเอ็มบีไทย รายงาน เงินบาทเปิดตลาดเช้านี้ที่ 30.28/30 ทรงตัวค่อนข้างนิ่ง
นักบริหารเงินจากธนาคารซีไอเอ็มบีไทย กล่าวว่า เงินบาทเปิดตลาดเช้านี้อยู่ที่ระดับ 30.28/30 บาท/ดอลลาร์ ทรงตัวในระดับเดียวกันกับช่วงปิดตลาดเย็นวานนี้
"(เงินบาท)ใกล้เคียงกับช่วงปิดตลาดเย็นวานนี้ ยังทรงตัวนิ่งๆ ไม่ move ไปไหน" นักบริหารเงิน กล่าว
ทั้งนี้ เงินดอลลาร์กลับมาปรับตัวแข็งค่าเมื่อเทียบกับเงินยูโรจากความกังวลเกี่ยวกับความชัดเจนของมาตรการช่วยเหลือเพื่อแก้ไขปัญหาหนี้เสียของประเทศโปรตุเกส ซึ่งอาจส่งผลกระทบให้มีการเปลี่ยนแปลงทางการเมือง ส่วนสถานการณ์ภัยพิบัติในประเทศญี่ปุ่นยังคงเป็นปัญหาที่เชื่อว่าจะส่งผลกระทบต่อเศรษฐกิจโลก
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนเปิดตลาดที่ระดับ 80.90/95 เยน/ดอลลาร์ ปรับตัวแข็งค่าจากระดับ 80.95/81 เยน/ดอลลาร์ ส่วนเงินยูโรอยู่ที่ระดับ 1.4095/4100 ดอลลาร์/ยูโร ปรับตัวอ่อนค่าจากระดับ 1.4193/1.4197 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวในกรอบแคบๆ ระหว่าง 30.25-30.35 บาท/ดอลลาร์